Aagfange het de Luutwandel mit dr Diphtongierig vum Vokal vo Wörter wie bat oder hat. Statt [æ] wird de Vokal zue [ɛə], [eə] oder sogar [iə]. Durch des döne bat un hat deno für andri Amerikaner wie bait un hate. Im zweite Schritt wird de Vokal vo hot zumene Vordervokal [a], wo deno wie hat dönt. Wyl de Luutwandel zum Byspil in Kanada nit stattfindet, isch es emool passiert dass amerikanischi Schüeler d Uffordrig vunere kanadische Lehreri, si sötte am näggschte Dag en "sack with your favourite toy" (en Sack mit eurem Lieblingsspiilzüüg) mitbringe, als "bringet en Socke", verstande hen [28]. In de näägschte Schritt verschiebt sich de Vokal [ɔ] vo caught zum Vokal [ɑ], so wie devor de Vokal in hot ussgsproche worde isch. Deno verschiebt sich de Vokal [ɛ] vo bet zue [ʌ] un dönt deno wie but, de Vokal vo but wird zue [ɔ] un dönt deno wie bought, un de Vokal [ɪ] vo bit nimmt d alti Ussprooch vo bet, [ɛ], aa [29].